Onteiening sonder vergoeding: ‘Beloftes gaan nooit realiseer nie’Deelnemers by die Heartfelt Arena in Pretoria. Foto: Reint Deikema Solidariteit het Saterdag by die Heartfelt Arena in Pretoria ŉ voorlegging gedoen aan die paneel wat die landswye openbare deelname- proses behartig. Werner Human, adjunkbestuurshoof van Regsdienste by Solidariteit, het gesê die kern van Solidariteit se insette aan die paneel is tweevoud. “Eerstens is Solidariteit van mening dat die voorstanders van onteiening sonder vergoeding (OSV) se ondersteuning gesetel is in die beloftes wat met OSV gepaardgaan. Die beloftes is dat OSV voorspoed en ekonomiese sukses tot gevolg sal hê. Dit is daarom van belang om daarop te wys dat OSV nie soseer handel oor die begeerte om grond te bewerk nie, maar dat dit eerder gesien word as ŉ voertuig wat tot voorspoed en welvaart sal lei,” het hy gesê. “Tweedens voer Solidariteit aan dat ŉ pragmatiese beskouing ten opsigte van OSV nodig is. Werner Human, adjunkbestuurshoof van Solidariteit wat aan die openbare verhoor deelgeneem het, voer aan dat die geskiedenis OSV reeds geoordeel het, dat daar geen ekonomiese voordeel aan OSV is nie, en dat sou OSV op een of ander wyse gestalte kry dit tot nadeel van alle Suid-Afrikaanse burgers sal strek.” Human het gesê Solidariteit stel dit onomwonde dat onteiening sonder vergoeding rampspoedig sal wees vir die land se ekonomie en verder dat, sou OSV slaag, dit Suid-Afrika jare terug sal plaas. “Die wyse om die komplekse vraag oor grond te takel is eerder om private eienaarskap uit te brei aangesien dit reeds bewys is dat eienaarskap lei tot ekonomiese groei en voorspoed,” het Human bygevoeg. • Klik hier om Solidariteit se indieningsdokument wat op 15 Junie 2018 ingedien is te lees. • Klik hier om Solidariteit se inset wat voorgelees is tydens die openbare verhoor op 28 Julie 2018 te lees.